b'\n_START_ARTICLE_\nMion\n_START_PARAGRAPH_\nMi\xc3\xb3n (v starej\xc5\xa1ih virih (napa\xc4\x8dno) tudi \xce\xbc-mezon) je v standardnem modelu fizike delcev skupno ime za par osnovnih delcev s pozitivnim in negativnim elektri\xc4\x8dnim nabojem. Mioni imajo maso, 207-krat ve\xc4\x8djo od mase elektrona - 105,6 MeV - in spin 1/2. Enako kot elektroni spadajo v isto dru\xc5\xbeino osnovnih delcev, imenovano leptoni. Tako lahko negativni mion obravnavamo tudi kot izjemno te\xc5\xbeak elektron. Mione ozna\xc4\x8dujemo z \xce\xbc\xe2\x81\xbb in \xce\xbc\xe2\x81\xba, odvisno od njihovega naboja._NEWLINE_Na Zemlji mioni nastajajo ob razpadu nabitih pionov. Pioni nastajajo v zgornjih plasteh ozra\xc4\x8dja pod vplivom kozmi\xc4\x8dnih \xc5\xbearkov in imajo izjemno kratek razpadni \xc4\x8das, vsega nekaj nanosekund. Mioni, ki nastanejo ob razpadu pionov, so prav tako kratko\xc5\xbeivi - njihov razpadni \xc4\x8das je 2,2 mikrosekundi. Ker pa imajo mioni veliko kineti\xc4\x8dno energijo in torej veliko hitrost, je treba za njihovo obravnavo skladno s posebno teorijo relativnosti upo\xc5\xa1tevati podalj\xc5\xa1anje \xc4\x8dasa, tako da jih je kljub kratkemu razpadnemu \xc4\x8dasu razmeroma enostavno zaznati na povr\xc5\xa1ini Zemlje._NEWLINE_Analogno z elektroni in elektronskim nevtrinom obstaja tudi mionski nevtrino, ki ga navadno ozna\xc4\x8dujemo z \xce\xbd\xc2\xb5._NEWLINE_Pozitivni mion lahko z elektronom tvori delec, imenovan mionij (\xce\xbc\xe2\x81\xbae\xe2\x81\xbb). Zaradi razlike v masah miona in elektrona je njegovo obna\xc5\xa1anje bolj podobno atomu vodika kot pa pozitroniju. Mionij se lahko uporabi pri katalizi jedrskega zlivanja, kjer mioni sen\xc4\x8dijo odbojno elektrostati\xc4\x8dno silo med jedri, tako da se ta la\xc5\xbeje zlijejo._NEWLINE_Mione je odkril Carl David Anderson s Sethom Neddermeyerjem leta 1938 ob raziskovanju kozmi\xc4\x8dnih \xc5\xbearkov. Dve leti prej jih je napovedal Hideki Jukava. Anderson je delce najprej imenoval mezotroni. Kmalu so odkrili \xc5\xa1e druge delce s srednjimi masami in za njih uporabili ime mezoni. Ker je bilo treba razli\xc4\x8dne vrste mezonov med seboj razlikovati, so leta 1947 mezotrone preimenovali v \xce\xbc-mezone. Kmalu zatem pa so odkrili da se \xce\xbc-mezon bistveno razlikuje od drugih mezonov, ki so hadroni. \xce\xbc-mezoni pa so osnovni delci (leptoni), kot elektroni, in niso sestavljeni iz kvarkov. Nazadnje so izraz \xce\xbc-mezon opustili in ga zamenjali s sodobnej\xc5\xa1im, mion.'